text: Stallingen tæt på udryddelse
  28 februar 2011 kl. 09.10
  Den rødfinnede laksefisk, stallingen, er tæt på at blive udryddet i de syddanske åer.
  Det er is på fjordene i Vejle og Kolding, der gør, at skarven ikke kan finde føde og derfor må søge til mindre vandløb for at fange fisk.
  Med to kolde vintre i træk har skarven gjort så meget indhug i bestanden af stallinger, at de er tæt på at blive udryddet i landsdelens åer.
  
  Æder næsten et kilo om dagen
  Der skal en del stallinger til for at mætte en skarv.
  - En skarv æder et halvt til et hel kilo fisk hver dag, og når der så kommer en skarvflok på en 20-30 stykker, kan et vandløb hurtigt blive tømt, siger Kaare Ebert, der er miljøkonsulent hos Danmarks Sportsfiskerforbund i Vejle til P4 Trekanten.
  - Flere lokale lystfiskerforeninger har nu lavet frivillige fredninger af stallingen, siger miljøkonsulenten, der godt kunne tænke sig en fredning af laksefisken på landsplan, for at forhindre en udryddelse af stallingen, der har levet i Danmark i titusinder af år.
  